Mistä on kyse? Terrafame järjestää kutsuvierailleen jahtiviikonlopun tarjoiluineen ja majoituksineen.

Toimitusjohtaja Joni Lukkaroinen sanoo, että osallistujat vastaavat kustannuksistaan.

Ylen hallussa olevassa kutsussa kuitenkin mainitaan, että Terrafame kustantaa huvilamajoituksen.

Yle sai haltuunsa Terrafamen toimitusjohtajan Joni Lukkaroisen allekirjoittaman kutsun Sotkamoon viikonlopun yli kestävään hirvijahtiin.

Kutsussa kerrotaan, että kaivosyhtiö järjestää kuljetukset lentokentältä majoitukseen, Vuokatissa sijaitsevaan suureen luksushuvilaan, jonka viikonloppuvuokra on nettisivujen mukaan syysviikonlopulta noin 1 500 euroa.

Kutsussa kerrotaan, että huvilassa voi yöpyä tarpeen mukaan jopa kolme yötä, ja että majoituksen kustantaa Terrafame. Toimitusjohtaja puhuu kuitenkin toisin.

– Kaikki osallistujat maksavat tietysti omat kustannuksensa ja me järjestämme tutustumismahdollisuuden kaivokselle ja mahdollisuuden hirvenmetsästykseen, Lukkaroinen kommentoi.

Kutsuttuja on pyydetty ilmoittautumaan hyvissä ajoin järjestelyjä varten. Kuljetuksineen ja ruokailuineen viikonlopun hirvijahti maksaa huvilan kokoluokkaan sopivalle ryhmälle vapailla markkinoilla tuhansia euroja. Vieraiden on kutsun mukaan mahdollista jäädä Terrafamen kustantamaan huvilaan vielä kolmanneksikin yöksi, vaikka ohjelmaa ei enää ole. Kutsussa on mainittu kuusi eri ruokailua.

– Me tulemme kustantamaan ruuat jahdin aikana ja tietysti itse huolehdimme, että vieraat pääsevät jahtipaikoille ja samoin kaivosalueella hoidetaan kuljetukset, Lukkaroinen kertoo.

En ehdi kommentoida enempää, koska olen kaivoskierroksella. Kyse on normaalista hirvenmetsästyksestä, jonne on kutsuttu yritysvieraita. Joni Lukkaroinen

Myöhemmin viestinnästä tulleen sähköpostin mukaan Lukkaroinen sanoi kertovansa, että kaivosyhtiö tarjoaa ruoan, yhteismajoituksen sekä yhteiskyydit paikallisesti, vaikka puhui aiemmin osallistujien vastaavan kustannuksistaan. Lukkaroisen mukaan paikalle on kutsuttu yhteistyökumppaneita ja yrityksiä. Hän haluaa päättää puhelun nopeasti.

– En ehdi kommentoida enempää, koska olen kaivoskierroksella. Kyse on normaalista hirvenmetsästyksestä, jonne on kutsuttu yritysvieraita, sanoo toimitusjohtaja Joni Lukkaroinen.

Yle ei saanut pyynnöstä huolimatta tarkempaa vastausta, keitä kutsutut ovat tai millaisin taustoin heidät on jahdin kutsuvierasjoukkoon valittu. Viestintäjohtajan mukaan kutsulistalta löytyy Terrafamen yhteistyötahoja.

Itse jahtiin on varattu koko viikonlopun aikana kahdeksan tuntia, neljä perjantaina ja neljä lauantaina.

Osa kutsusta, jonka Terrafame lähetti. Laura Tolonen / Yle

Viikonlopun ohjelmaan kuuluu saunomisen ja ruokailujen ohella myös Talvivaaran entisen toimitusjohtajan ja nykyisen Terrafamen teknologiajohtajan Harri Natusen pitämä esitys metallinjalostusteknologian kehityssuunnista. Lukkaroinen taas pitää katsauksen metallimarkkinoihin.

Pekka Perä osallistui hirvijahtiin Talvivaaran aikana

Yle sai kutsun käsiinsä selvittäessään toista juttuaihetta: kaivosalueella on niin paljon hirviä, että niitä voidaan metsästää, ja kaivoksella on oma hirviporukka. Samalla oli tarkoitus selvittää laajemmin, miten kaivoksen rakentaminen muuttaa luontoa ja eläinlajien esiintymistä. Yhtiö kieltäytyi kommentoimasta aihetta lukuisista pyynnöistä huolimatta.

Tätä alkuperäistä juttuaihetta selvittäessä yhtiön viestintäjohtaja Katri Kauppila ja kestävän kehityksen johtaja Veli-Matti Hilla kehottivat Yleä vaihtamaan aihetta, eivätkä pitäneet sitä uutisoinnin arvoisena.

Itse olin mukana yhdessä tai kahdessa jahdissa vuosittain, eli en kovinkaan aktiivinen. Pekka Perä

Etsimme kaivoksen hirviporukkaa Riistakeskuksen riistapäällikön kautta. Tämän jälkeen Terrafamen viestintäjohtaja lähetti sähköpostin, jossa pyydettiin lopettamaan Terrafamen henkilöstön "kontaktointi suoraan ja välillisesti" työkiireisiin vedoten.

Tämän sähköpostin jälkeen Yle kysyi riistapäälliköltä tietoa alueelle myönnetyistä hirviluvista. Riistapäällikkö ei antanut tietoja julkisuuslakiin ja yksityismailla tapahtuvaan harrastetoimintaan vedoten.

Latosuon allas Terrafamen kaivosalueella. Niko Mannonen / Yle

Ylen tiedossa ei ole, onko Terrafamen metsästysviikonloppu kutsuvieraille ainutkertainen, vai onko vastaavia järjestetty jo aiemmin.

Ennen kutsun päätymistä toimituksen käsiin Yle oli yhteydessä myös entiseen kaivostoimijaan, Talvivaara Kaivososakeyhtiö Oyj:n toimitusjohtaja Pekka Perään. Perä kertoo olleensa mukana hirvijahdissa, kun niitä järjesti hänen johtamansa yhtiö.

– Olet oikeassa, alueella ainakin oli hirviporukka. Lupamäärät, eli kaadetut, muuttuivat aina yleisen riistakannan mukaan. Itse olin mukana yhdessä tai kahdessa jahdissa vuosittain, eli en kovinkaan aktiivinen, Talvivaaran kaivoksen perustaja Pekka Perä vastaa sähköpostiin.

Perä arveli, että asiasta tietäisi parhaiten Terrafamella nykyäänkin työskentelevä henkilö, joka on sama kuin kutsussa mainittu jahtipäällikkö.

Yritysten ja yhtiöiden järjestämät sidosryhmätilaisuudet ovat yleisiä. Omalla maallaan saakin järjestää vaikkapa metsästysreissuja, mutta kaivosalueella olevasta metsästysseurasta ei ole ollut aiemmin julkisuudessa tietoa.

Kaivos on tullut mediassa tutuksi aikaisemmilta vuosilta talous- ja ympäristöongelmiensa vuoksi.

Parhaillaan Terrafamella on käynnissä yt-neuvottelut. Yhtiön arvion mukaan vähennystarve on enintään 50 henkeä.

Terrafamelle työskentelee tällä hetkellä yli 660 vakituista henkilöä, ja neuvottelut koskevat yhteensä noin 490 työntekijää.

Valtio on käyttänyt Terrafamen perustamiseen ja monimetallikaivoksen ylösajoon jo puoli miljardia euroa.